ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Παρακολούθηση της εφαρμογής της απόφασης 2010/320/ΕΕ του Συμβουλίου που απευθύνεται στην Ελλάδα με σκοπό την ενίσχυση και εμβάθυνση της δημοσιονομικής εποπτείας και με την οποία ειδοποιείται η Ελλάδα να λάβει μέτρα για τη μείωση του ελλείμματος η οποία κρίνεται αναγκαία για την αντιμετώπιση της κατάστασης υπερβολικού ελλείμματος (Ιούνιος 2011)

Εισαγωγή

Στην παρούσα τριμηνιαία ανακοίνωση αξιολογούνται τα μέτρα που εφάρμοσε και σχεδίασε η Ελλάδα προκειμένου να συμμορφωθεί με την απόφαση 2010/320/ΕΕ του Συμβουλίου[1]. Τα μέτρα που λήφθηκαν έως τα τέλη του 2010 αξιολογήθηκαν στην ανακοίνωση της 24ης Φεβρουαρίου 2011[2]. Μαζί με τη συνοδευτική έκθεση των υπηρεσιών της Επιτροπής, που συντάχθηκε σε συνεργασία με την ΕΚΤ[3], η ανακοίνωση συμβάλλει επίσης στην αξιολόγηση της συμμόρφωσης με το ΜΟΧΠ και με το ΜΣ[4], στο πλαίσιο της συμφωνίας δανειακής διευκόλυνσης μεταξύ της Ελλάδας και των κρατών μελών της ζώνης του ευρώ.

Η παρούσα αξιολόγηση βασίζεται στην έκθεση που υπέβαλε η Ελλάδα στο Συμβούλιο και στην Επιτροπή[5], καθώς και στην αποστολή την οποία πραγματοποίησε κλιμάκιο υπαλλήλων της Ευρωπαϊκής Επιτροπής από κοινού με στελέχη του ΔΝΤ και της ΕΚΤ, στο πλαίσιο του προγράμματος οικονομικής προσαρμογής το οποίο χρηματοδοτείται από διμερή δάνεια από τα κράτη μέλη της ζώνης του ευρώ και από συμφωνία stand-by (SBA) του ΔΝΤ.

Απόφαση του Συμβουλίου της 10 ης Μαΐου 2010

Στις 10 Μαΐου 2010, το Συμβούλιο ECOFIN εξέδωσε την απόφαση 2010/320/ΕΕ, σύμφωνα με το άρθρο 126 παράγραφος 9 και το άρθρο 136 της ΣΛΕΕ, απευθυνόμενη προς την Ελλάδα, με σκοπό την ενίσχυση και εμβάθυνση της δημοσιονομικής εποπτείας, διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος έως το 2014.

Με έλλειμμα γενικής κυβέρνησης 36 306 εκατ. Ευρώ στο τέλος του 2009, η απόφαση του Συμβουλίου ζήτησε από την Ελλάδα να θεσπίσει σειρά ειδικών μέτρων τα οποία αποσκοπούν στη συγκράτηση του ελλείμματος της γενικής κυβέρνησης κάτω από τα ακόλουθα ανώτατα όρια:

- 18 508 εκατομμύρια ευρώ (8,0 τοις εκατό του ΑΕΠ, βάσει των πιο πρόσφατων στοιχείων για το ΑΕΠ) το 2010·

- 17 065 εκατομμύρια ευρώ (7,6 τοις εκατό του ΑΕΠ βάσει των τελευταίων προβολών) το 2011·

- 14 916 εκατομμύρια ευρώ (6,5 τοις εκατό του ΑΕΠ) το 2012·

- 11 399 εκατομμύρια ευρώ (4,8 τοις εκατό του ΑΕΠ) το 2013 και

- 6 385 εκατομμύρια ευρώ (2,6 τοις εκατό του ΑΕΠ) το 2014[6].

Η απόφαση αναφέρει σαφώς ότι τα έσοδα από ιδιωτικοποιήσεις δεν λαμβάνονται υπόψη στην προσπάθεια συμμόρφωσης με τα ανώτατα όρια.

Η απόφαση προβλέπει επίσης ότι η ετήσια αύξηση του ενοποιημένου ακαθάριστου χρέους της γενικής κυβέρνησης δεν πρέπει να υπερβαίνει τα:

- 34 058 εκατομμύρια ευρώ το 2010·

- 17 365 εκατομμύρια ευρώ το 2011·

- 15 016 εκατομμύρια ευρώ το 2012·

- 11 599 εκατομμύρια ευρώ το 2013 και

- 7 885 εκατομμύρια ευρώ το 2014[7].

Η απόφαση τροποποιήθηκε στις 7 Σεπτεμβρίου 2010 (απόφαση 2010/486/ΕΕ)[8], στις 20 Δεκεμβρίου 2010 (απόφαση 2011/57/ΕΕ)[9] και στις 7 Μαρτίου 2011 (απόφαση 2011/257/ΕΕ)[10]. Τα προαναφερθέντα ανώτατα όρια για το έλλειμμα της γενικής κυβέρνησης παρέμειναν αμετάβλητα.

Η Εκτέλεση του Προϋπολογισμού

2010

Το βάσει του ΕΣΛ ανώτατο όριο για το δημοσιονομικό έλλειμμα για το 2010 δεν τηρήθηκε. Ενώ το ανώτατο όριο του ελλείμματος όπως ορίζεται στην απόφαση του Συμβουλίου ήταν 18 508 εκατ. ευρώ (ή 8,0 τοις εκατό του ΑΕΠ) για το 2010, το πραγματικό έλλειμμα ήταν 24 193 εκατ. ευρώ (ή 10,5 τοις εκατό του ΑΕΠ). Το μεγαλύτερο μέρος της απόκλισης από τον δημοσιονομικό στόχο είχε ήδη προβλεφθεί στις προηγούμενες τριμηνιαίες ανακοινώσεις, και εν μέρει οφείλεται στην ανακατάταξη δημόσιων φορέων (0,8% του ΑΕΠ). Ωστόσο, το πραγματικό έλλειμμα που επικυρώθηκε από την Eurostat[11] υπερέβη επίσης κατά περίπου 1 τοις εκατό του ΑΕΠ τις εκτιμήσεις της Επιτροπής του Φεβρουαρίου 2011[12]. Η απόκλιση σε σύγκριση με την προηγούμενη εκτίμηση ήταν αποτέλεσμα της υστέρησης των εσόδων, του χειρότερου από το αναμενόμενο ισοζυγίου της κοινωνικής ασφάλισης και της συσσώρευσης καθυστερούμενων πληρωμών που υπερέβαιναν τις προηγούμενες εκτιμήσεις.

Ο λόγος του χρέους της γενικής κυβέρνησης ως προς το ΑΕΠ στα τέλη του 2010 ανήλθε σε 328 588 εκατ. ευρώ ή 142.8 τοις εκατό του ΑΕΠ. Σε σύγκριση με το 2009, το χρέος αυξήθηκε κατά 29 882 εκατ. ευρώ, παραμένοντας επομένως κάτω από το ανώτατο όριο που καθορίστηκε από το Συμβούλιο.

Πρώτο τρίμηνο του 2011

Το πρώτο τρίμηνο του 2011, τηρήθηκε το τριμηνιαίο κριτήριο επιδόσεων για τις κρατικές πρωτογενείς δαπάνες, που καθορίζεται στο ΜΟΧΠ και το ΜΣ. Το αποτέλεσμα ήταν 13,5 δισ. ευρώ έναντι ανωτάτου ορίου 15 δισ. ευρώ. Θα πρέπει να σημειωθεί ότι, σε σύγκριση με τα προηγούμενα τρίμηνα, κατά τα οποία το ανώτατο όριο για τις κρατικές πρωτογενείς δαπάνες οριζόταν σε ταμειακή βάση, τα σημερινά στοιχεία περιλαμβάνουν πλέον τη μεταβολή του συνόλου των καθυστερούμενων πληρωμών που οφείλει το κράτος. Σύμφωνα με τις διαθέσιμες πληροφορίες, το ύψος των καθυστερούμενων πληρωμών που οφείλει το κράτος στο τέλος του πρώτου τριμήνου του 2011 ανέρχεται σε πάνω από 1,1 δισ. ευρώ (έναντι 0,9 δισεκατομμυρίων στο τέλος του 2010)[13].

Κατά την ίδια περίοδο, το (τροποποιημένο) πρωτογενές έλλειμμα της γενικής κυβέρνησης ανήλθε σε 806 εκατομμύρια ευρώ, με ανώτατο όριο τα 2 δισ. ευρώ. Ήταν επίσης η πρώτη φορά που το εν λόγω κριτήριο έλαβε υπόψη τη συσσώρευση των καθυστερούμενων πληρωμών.

Οι πίνακες 1 και 2 περιέχουν λεπτομερείς πληροφορίες σχετικά με την εκτέλεση του προϋπολογισμού από τον Ιανουάριο έως το Μάρτιο 2011, καθώς και ορισμένα στοιχεία για το Μάιο του 2011.

Πίνακας 1: Εκτέλεση του προϋπολογισμού (Ιανουάριος-Μάρτιος 2011)

2010 | 2011 |

σε ταμειακή βάση (εκατ. ευρώ) | Ιαν - Μάρ | % μεταβολή Ιαν - Μάρ | % μεταβολή προϋπολογισμού |

Συνολικά έσοδα | 12 362 | 11 732 | -5,1 | 8,5 |

Έσοδα προ επιστροφών | 13 141 | 11 931 | -9,2 | 5,6 |

Επιστροφή φόρων | 1 057 | 825 | -21,9 | -23,7 |

Έσοδα κεφαλαίου | 275 | 609 | 121,5 | 27,7 |

Δαπάνες NATO | 3 | 17 |

Συνολικές δαπάνες | 16 732 | 16 435 | -1,8 | 6,6 |

Πρωτογενείς δαπάνες | 12 373 | 12 086 | -2,3 | 1,9 |

Παρελθόντα χρέη νοσοκομείων | - | 375 |

Στρατιωτικές δαπάνες και NATO | - | 50 |

Εγγυήσεις που κατέπεσαν (που βαρύνουν τη γενική κυβέρνηση) | 46 | 10 | -78,3 | 0,0 |

Τόκοι | 2 797 | 3 237 | 15,7 | 20,4 |

Κεφαλαιουχικές δαπάνες | 1 516 | 677 | -55,3 | 0,6 |

Δημοσιονομικό υπόλοιπο | -4 370 | -4 703 | 7,6 | -3,9 |

Μεταβολές καθυστερούμενων πληρωμών | - | 263 | - | - |

Κρατικές πρωτογενείς δαπάνες | 13 935 | 13 461 | -3,4 | - |

Ισοζύγιο τοπικής αυτοδιοίκησης (*) | - | 191 | - | - |

Ισοζύγιο κοινωνικής ασφάλισης (*) | - | 605 | - | - |

Άλλο | - | -9 | - | - |

(Τροποποιημένο) δημοσιονομικό αποτέλεσμα της γενικής κυβέρνησης | - | -4 179 | - | - |

(Τροποποιημένο) πρωτογενές αποτέλεσμα της γενικής κυβέρνησης (**) | - | -806 | - | - |

Πηγή: Γενικό Λογιστήριο του Κράτους, Υπουργείο Οικονομικών της Ελλάδας και ίδιοι υπολογισμοί. (*) Με βάση τραπεζικές στατιστικές της Τράπεζας της Ελλάδος. (**) Εξαιρούνται οι δημόσιες επιχειρήσεις και τα περισσότερα εκτός του προϋπολογισμού ταμεία. |

Πίνακας 2: Εκτέλεση του προϋπολογισμού (Ιανουάριος-Μάιος 2011)

2010 | 2011 |

σε ταμειακή βάση (εκατ. ευρώ) | Ιαν - Απρ | % μεταβολή Ιαν - Μάι | % μεταβολή προϋπολογισμού |

Συνολικά έσοδα | 20 069 | 19 019 | -5,2 | 8,5 |

Έσοδα προ επιστροφών | 21 508 | 20574 | -4,3 | 5,6 |

Επιστροφή φόρων | 1 751 | 2 234 | 27,6 | -23,7 |

Έσοδα κεφαλαίου | 309 | 661 | 113,9 | 27,7 |

Δαπάνες NATO | 3 | 18 |

Συνολικές δαπάνες | 29 169 | 29 293 | 0,4 | 6,6 |

Πρωτογενείς δαπάνες | 20 418 | 21 292 | 4,3 | 1,9 |

Παρελθόντα χρέη νοσοκομείων | - | 375 | - |

Στρατιωτικές δαπάνες και NATO | 68 | 66 | - |

Εγγυήσεις που κατέπεσαν (που βαρύνουν τη γενική κυβέρνηση) | 56 | 15 | -73,2 | 0,0 |

Τόκοι | 5 397 | 5 844 | 8,3 | 20,4 |

Κεφαλαιουχικές δαπάνες | 3 230 | 1 701 | -47,3 | 0,6 |

Δημοσιονομικό υπόλοιπο | - 9 100 | -10 274 | 12,9 | -3,9 |

Κρατικές πρωτογενείς δαπάνες | 23 772 | 23 449 | -1,4 |

Πηγή: Γενικό Λογιστήριο του Κράτους, Υπουργείο Οικονομικών της Ελλάδας και ίδιοι υπολογισμοί |

4. Προοπτικές για το 2011 και το 2012-14

Σύμφωνα με τις προβολές των στελεχών της Επιτροπής, του ΔΝΤ και της ΕΚΤ στο πλαίσιο της τέταρτης αποστολής επανεξέτασης του προγράμματος οικονομικής προσαρμογής (Μάιος 2010), το 2011 το έλλειμμα θα υπερβαίνει το 10 τοις εκατό του ΑΕΠ εάν δεν θεσπιστούν περαιτέρω μέτρα. Αυτό σημαίνει δημοσιονομικό κενό σχεδόν 3 τοις εκατό του ΑΕΠ πάνω από το ανώτατο όριο του ελλείμματος του 7½ τοις εκατό του ΑΕΠ[14]. Υπήρχαν επίσης πολύ μεγάλα κενά για το διάστημα 2012-2014: 5 τοις εκατό για το 2012, 7 τοις εκατό για το 2013 και σχεδόν 10 τοις εκατό για το 2014.

Το κενό οφειλόταν κυρίως στη σημαντική υστέρηση των εσόδων, τα απογοητευτικά φορολογικά έσοδα, τις καθυστερήσεις στην εφαρμογή των φορολογικών μέτρων στον προϋπολογισμό για το 2011, καθώς και στο αποτέλεσμα βάσης από το χειρότερο από το αναμενόμενο δημοσιονομικό αποτέλεσμα του 2010. Επίσης, ορισμένα μέτρα που είχαν συμφωνηθεί προηγουμένως με την Επιτροπή και είχαν συμπεριληφθεί στον προϋπολογισμό του 2011 δεν πρόκειται να εφαρμοστούν (π.χ. εξίσωση της φορολόγησης του πετρελαίου θέρμανσης με το πετρέλαιο κίνησης). Η ύφεση φαίνεται ότι ήταν βαθύτερη και πιο μακροχρόνια από ό,τι προβλεπόταν μέχρι σήμερα. Η οικονομική δραστηριότητα συρρικνώθηκε κατά 4½ τοις εκατό το 2010, κάπως περισσότερο από το προβλεπόμενο κατά την έναρξη του προγράμματος και τις συνακόλουθες επανεξετάσεις. Για το 2011, η τρέχουσα προβολή των υπηρεσιών της Επιτροπής προβλέπει συρρίκνωση του πραγματικού ΑΕΠ κατά 3,8 τοις εκατό, έναντι 2,5% του αρχικού προγράμματος.

Σύμφωνα με τον ελληνικό οργανικό νόμο περί προϋπολογισμού, απαιτείται από την κυβέρνηση να εκπονήσει μεσοπρόθεσμη δημοσιονομική στρατηγική για την περίοδο 2012-15. Στο πλαίσιο της στρατηγικής αυτής, η ελληνική κυβέρνηση εξήγγειλε τη λήψη πρόσθετων δημοσιονομικών μέτρων για την περίοδο 2011-2015 με στόχο τη μείωση του ελλείμματος κατά την περίοδο αυτή. Τα μέτρα αυτά χαρακτηρίζονται από διαφορετικά επίπεδα κινδύνου εφαρμογής. Το 2011 και 2012, ο κίνδυνος αυτός είναι συγκριτικά χαμηλός, δεδομένου ότι τα έσοδα από τις βελτιώσεις της φορολογικής συμμόρφωσης δεν έχουν ληφθεί υπόψη και το μεγαλύτερο μέρος της εξυγίανσης προέρχεται από την διεύρυνση της φορολογικής βάσης, την αύξηση των φορολογικών συντελεστών (3,1 δισ. ευρώ το 2011) και τη μείωση του μισθολογικού κόστους του δημόσιου τομέα και των κοινωνικών δαπανών (οι περικοπές δαπανών ανέρχονται σε 3,4 δισ. ευρώ το 2011).

Στα πρόσθετα μέτρα που αποσκοπούν στην τήρηση του ανώτατου ορίου του ελλείμματος για το 2011 και στη μεσοπρόθεσμη δημοσιονομική στρατηγική μέχρι το 2015 αναμένεται να ενταχθούν τα ακόλουθα (ως συνήθως, η ελληνική κυβέρνηση δεσμεύθηκε να συζητήσει με την Επιτροπή, την ΕΚΤ και το ΔΝΤ, σε περίπτωση που υπήρχε ανάγκη να αναθεωρηθούν τα μέτρα αυτά):

- Περικοπές του μισθολογικού κόστους κατά τουλάχιστον 770 εκατ. ευρώ το 2011, και επιπλέον 600 εκατ. ευρώ το 2012, 448 εκατ. ευρώ το 2013, 306 εκατ. ευρώ το 2014 και 71 εκατ. ευρώ το 2015, μέσω της εφαρμογής μείωσης του προσωπικού πέραν του κανόνα της 1 πρόσληψης για 5 εξόδους (1 για 10 το 2011)· αύξηση των εβδομαδιαίων ωρών εργασίας για τους εργαζόμενους στον δημόσιο τομέα από 37,5 σε 40 ώρες και μείωση των πληρωμών για υπερωρίες· μείωση του αριθμού των αμειβόμενων επιτροπών και συμβουλίων· μείωση σε άλλα συστήματα πρόσθετων αμοιβών, επιδομάτων και επιμισθίων· μείωση του προσωπικού με σύμβαση έργου (50 τοις εκατό το 2011 και επιπλέον 10 τοις εκατό το 2012 και μετά)· προσωρινό πάγωμα της αυτόματης μισθολογικής εξέλιξης· εφαρμογή νέου μισθολογίου· εισαγωγή της μερικής απασχόλησης στο δημόσιο τομέα και άδειες άνευ αποδοχών· μείωση του αριθμού των εισακτέων σε στρατιωτικές και αστυνομικές σχολές, μεταφορά του πλεονάζοντος προσωπικού σε εργασιακή εφεδρεία, οπότε θα λαμβάνει κατά μέσο όρο 60 τοις εκατό του βασικού μισθού, και μείωση του επιδόματος παραγωγικότητας κατά 50 τοις εκατό.

- Περικοπές των δαπανών λειτουργίας του κράτους κατά τουλάχιστον 190 εκατ. ευρώ το 2011, και επιπλέον 492 εκατ. ευρώ το 2012, 161 εκατ. ευρώ το 2013, 323 εκατ. ευρώ το 2014 και 370 εκατ. ευρώ το 2015, μέσω της εφαρμογής ηλεκτρονικών προμηθειών για όλες τις δημόσιες συμβάσεις· εξορθολογισμός των ενεργειακών δαπανών των δημοσίων υπηρεσιών· μείωση των δαπανών για ενοίκια με πιο αποτελεσματική χρήση της δημόσιας περιουσίας· μείωση των συνολικών δαπανών τηλεπικοινωνιών· κατάργηση της δωρεάν διανομής εφημερίδων· περικοπές των λειτουργικών δαπανών του τακτικού προϋπολογισμού, σε όλους τους τομείς· εφαρμογή κριτηρίων αξιολόγησης των δημόσιων δαπανών μετά από ένα έτος πλήρους λειτουργίας του ΠΣΔ για τις δαπάνες της γενικής κυβέρνησης.

- Περικοπές των δαπανών των εκτός του προϋπολογισμού ταμείων και μεταφορά τους σε άλλους φορείς κατά τουλάχιστον 540 εκατ. ευρώ το 2011, και επιπλέον 150 εκατ. ευρώ το 2012, 200 εκατ. ευρώ το 2013, 200 εκατ. ευρώ το 2014 και 150 εκατ. ευρώ το 2015, μέσω της αξιολόγησης της εντολής, της βιωσιμότητας και των δαπανών όλων των φορέων του επιδοτούνται από το δημόσιο τομέα και των συγχωνεύσεων και του κλεισίματος φορέων, συγχωνεύσεις/κλείσιμο και μείωση των επιδοτήσεων σε εκπαιδευτικά ιδρύματα (σχολεία, ιδρύματα τριτοβάθμιας εκπαίδευσης)· μείωση των κρατικών επιχορηγήσεων για φορείς εκτός της γενικής κυβέρνησης, και σχέδιο δράσης για με το κλείσιμο, τη συγχώνευση και τη μείωση του μεγέθους των φορέων.

- Εξοικονόμηση σε κρατικές επιχειρήσεις ύψους τουλάχιστον 414 εκατ. ευρώ το 2012, και επιπλέον 329 εκατ. ευρώ το 2013, 297 εκατ. ευρώ το 2014 και 274 εκατ. ευρώ το 2015, μέσω της αύξησης των εσόδων του ΟΣΕ, του ΟΑΣΑ και άλλων επιχειρήσεων, εφαρμογή των σχεδίων αναδιάρθρωσης και ιδιωτικοποίησης της εταιρείας Ελληνικά Αμυντικά Συστήματα, της Ελληνικής Αεροδιαστημικής Βιομηχανίας, του Οργανισμού Διοργάνωσης Ιπποδρομιών Ελλάδας· πώληση των περιουσιακών στοιχείων των επιχειρήσεων που σχετίζονται με μη βασικές δραστηριότητες· μείωση των δαπανών προσωπικού· μείωση των λειτουργικών εξόδων και συγχωνεύσεις και κλείσιμο επιχειρήσεων.

- Περικοπές στις λειτουργικές δαπάνες τις σχετικές με την άμυνα κατά τουλάχιστον 133 εκατ. ευρώ το 2013 και επιπλέον 133 εκατ. ευρώ το 2014 και 134 εκατ. ευρώ το 2015, επιπλέον της μείωσης των προμηθειών στρατιωτικού εξοπλισμού (παραδόσεις) ύψους 830 εκατ. ευρώ από το 2010 έως το 2015.

- Περικοπές στις δαπάνες για υγειονομική περίθαλψη και τις φαρμακευτικές δαπάνες κατά τουλάχιστον 310 εκατ. ευρώ το 2011, και επιπλέον 697 εκατ. ευρώ το 2012, 349 εκατ. ευρώ το 2013, 303 εκατ. ευρώ το 2014 και 463 εκατ. ευρώ το 2015, με την εφαρμογή ενός νέου «χάρτη υγείας» και τη σχετική μείωση των δαπανών των νοσοκομείων· επαναξιολόγηση της εντολής και των δαπανών των μη νοσοκομειακών εποπτευόμενων φορέων· εφαρμογή κεντρικού συστήματος προμηθειών· μείωση του μέσου κόστους ανά ασθενή μέσω συνδυασμένης φροντίδας· μείωση της παροχής υπηρεσιών σε ανασφάλιστους (έλεγχος εισόδου)· εισαγωγή χρέωσης για την παροχή υπηρεσιών σε αλλοδαπούς πολίτες· λειτουργία του Εθνικού Οργανισμού Πρωτοβάθμιας Υγείας (ΕΟΠΥ)· ηλεκτρονική σάρωση των χειρόγραφων συνταγών από το ΙΚΑ· επέκταση του καταλόγου των φαρμακευτικών προϊόντων που χορηγούνται χωρίς συνταγή· νέες τιμές των φαρμάκων· καθορισμό της τιμής της ασφάλισης από τον τομέα της κοινωνικής ασφάλισης και πλήρης εφαρμογή της ηλεκτρονικής συνταγογράφησης.

- Περικοπές στις κοινωνικές παροχές κατά τουλάχιστον 1 188 εκατ. ευρώ το 2011, και επιπλέον 1 230 εκατ. ευρώ το 2012, 1 025 εκατ. ευρώ το 2013, 1 010 εκατ. ευρώ το 2014 και 700 εκατ. ευρώ το 2015, μέσω της προσαρμογής των συστημάτων επικουρικής συνταξιοδότησης και ακολούθως πάγωμα μέχρι το 2015· πάγωμα των βασικών συντάξεων· μεταρρύθμιση του συστήματος συντάξεων αναπηρίας· απογραφή των συνταξιούχων και διασταύρωση των προσωπικών δεδομένων με την πλήρη εφαρμογή του αριθμού κοινωνικής ασφάλισης και του ανώτατου ορίου για τις συντάξεις· εξορθολογισμός των κριτηρίων για τους συνταξιούχους (ΕΚΑΣ)· εξορθολογισμός των παροχών και των δικαιούχων του ΟΕΕ-ΟΕΚ και του ΟΑΕΔ· περικοπές στα εφάπαξ ποσά που καταβάλλονται κατά τη συνταξιοδότηση· διασταύρωση των προσωπικών δεδομένων από την εισαγωγή ανώτατων ορίων για τους εργοδότες που μπορούν να ενταχθούν σε προγράμματα του ΟΑΕΔ· μείωση της βασικής σύνταξης του ΟΓΑ και των κατώτατων ορίων συνταξιοδότησης των άλλων ταμείων κοινωνικής ασφάλισης και θέσπιση αυστηρότερων κριτηρίων με βάση τη μόνιμη κατοικία· μείωση των δαπανών για κοινωνικές παροχές μέσω διασταύρωσης των στοιχείων· ενιαία ρύθμιση των παροχών υγείας για όλα τα ταμεία κοινωνικής ασφάλισης· ενιαίες συμβάσεις με ιδιωτικές κλινικές και ιατρικά κέντρα· επανεξέταση των κοινωνικών παροχών σε χρήμα και σε είδος που θα οδηγήσει στην κατάργηση των λιγότερο αποτελεσματικών· αύξηση της ειδικής κοινωνικής εισφοράς των συνταξιούχων (νόμος 3863/2010) για τους συνταξιούχους των οποίων η μηνιαία σύνταξη υπερβαίνει τα 1 700 ευρώ· αύξηση της ειδικής κοινωνικής εισφοράς που καταβάλλεται από τους συνταξιούχους κάτω των 60 ετών με μηνιαία σύνταξη πάνω από 1 700 ευρώ· η καθιέρωση ειδικής κλιμακωτής εισφοράς για τις επικουρικές συντάξεις άνω των 300 ευρώ το μήνα και μείωση των μεταβιβάσεων στο ΝΑΤ (ναυτικό απομαχικό ταμείο) και το ταμείο συντάξεων του OTE και συνακόλουθη μείωση των συντάξεων.

- Περικοπές στις λοιπές δαπάνες κατά τουλάχιστον 150 εκατ. ευρώ το 2011, και επιπλέον 250 εκατ. ευρώ το 2012, 175 εκατ. ευρώ το 2013, 170 εκατ. ευρώ το 2014 και 160 εκατ. ευρώ το 2015, μέσω περικοπών στις δαπάνες των οργανισμών τοπικής αυτοδιοίκησης που χρηματοδοτούνται από κρατικές επιδοτήσεις.

- Περικοπές δαπανών του προϋπολογισμού δημοσίων επενδύσεων (εγχώρια χρηματοδοτούμενες δημόσιες επενδύσεις, επιδοτήσεις που συνδέονται με επενδύσεις) και των διοικητικών δαπανών που συνδέονται με το Εθνικό Στρατηγικό Πλαίσιο Αναφοράς (ΕΣΠΑ) κατά 950 εκατ. ευρώ το 2011, εκ των οποίων 350 εκατ. ευρώ θα είναι μόνιμα, και κατά επιπλέον 154 εκατ. ευρώ (διοικητικές δαπάνες) το 2012.

- Αυξήσεις των φόρων κατά τουλάχιστον 2 017 εκατ. ευρώ το 2011, και επιπλέον 3 678 εκατ. ευρώ το 2012, 156 εκατ. ευρώ το 2013 και 685 εκατ. ευρώ το 2014, μέσω της αύξησης του συντελεστή ΦΠΑ σε εστιατόρια και μπαρ από 13 σε 23 τοις εκατό από το Σεπτέμβριο του 2011· αύξηση των φόρων ακινήτων· μείωση του αφορολόγητου ορίου σε 8 000 ευρώ και καθιέρωση προοδευτικής εισφοράς αλληλεγγύης· αυξήσεις της φορολόγησης βάσει τεκμηρίων και των ειδικών εισφορών για τους αυτοαπασχολούμενους· μείωση των φορολογικών απαλλαγών / δαπανών· αλλαγές στο φορολογικό καθεστώς για τα προϊόντα καπνού, με ταχύτερη πληρωμή των ειδικών φόρων κατανάλωσης και αλλαγή της διάρθρωσης των φόρων· ειδικός φόρος κατανάλωσης στα αναψυκτικά· ειδικοί φόροι κατανάλωσης στο φυσικό αέριο και το υγραέριο· κατάργηση της μειωμένης φορολογίας για το πετρέλαιο θέρμανσης (για τις επιχειρήσεις από τον Οκτώβριο του 2011 και σταδιακά για τα νοικοκυριά από τον Οκτώβριο του 2011 έως τον Οκτώβριο του 2013) αύξηση των τελών κυκλοφορίας και έκτακτες εισφορές στα οχήματα, τις μοτοσικλέτες και τις πισίνες· αύξηση των προστίμων για τα κτήρια που κτίζονται χωρίς άδεια και τακτοποίηση των πολεοδομικών παραβάσεων· φορολόγηση των ιδιωτικών σκαφών και των θαλαμηγών· ειδική εισφορά επί των υψηλής αξίας ακινήτων· και ειδική εισφορά για τους χώρους καπνιστών.

- Βελτίωση της φορολογικής συμμόρφωσης κατά τουλάχιστον 878 εκατ. ευρώ το 2013, και επιπλέον 975 εκατ. ευρώ το 2014 και 1.147 εκατ. ευρώ το 2015.

- Αύξηση των εισφορών κοινωνικής ασφάλισης κατά τουλάχιστον 629 εκατ. ευρώ το 2011, και επιπλέον 259 εκατ. ευρώ το 2012, 714 εκατ. ευρώ το 2013, 1 139 εκατ. ευρώ το 2014 και 504 εκατ. ευρώ το 2015, μέσω της πλήρους εφαρμογής μιας ενιαίας μεθόδου πληρωμής μισθών και ασφαλιστικών εισφορών· αύξηση των συντελεστών των εισφορών για τους δικαιούχους του ΟΓΑ και του ΕΤΑΑ· καθιέρωση ταμείου αλληλεγγύης για τους δικαιούχους του ΟΑΕΕ· αναπροσαρμογή των εισφορών ασφάλισης ανεργίας για τους εργαζόμενους στον ιδιωτικό τομέα· την εισαγωγή της συμβολής της ανεργίας για τους αυτοαπασχολούμενους· και καθιέρωση εισφοράς για την ανεργία που θα καταβάλλουν οι εργαζόμενοι του δημόσιου τομέα, συμπεριλαμβανομένων των κρατικών επιχειρήσεων, των οργανισμών τοπικής αυτοδιοίκησης και άλλων δημόσιων φορέων.

- Αυξήσεις των εσόδων των οργανισμών τοπικής αυτοδιοίκησης κατά τουλάχιστον 105 εκατ. ευρώ το 2012 και επιπλέον 170 εκατ. ευρώ το 2013, 130 εκατ. ευρώ το 2014 και 145 εκατ. ευρώ το 2015, μέσω της αύξησης των εσόδων από διόδια, τέλη, δικαιώματα και άλλες πηγές εσόδων μετά τη συγχώνευση των οργανισμών τοπικής αυτοδιοίκησης· επίσης, αύξηση της φορολογικής συμμόρφωσης για τους τοπικούς φόρους με την καθιέρωση της απαίτησης για πιστοποιητικό φορολογικής ενημερότητας για τους τοπικούς φόρους.

5. Πρόοδος των διαρθρωτικων μεταρρυθμισεων

Μολονότι έχει επιτευχθεί πρόοδος στις διαρθρωτικές δημοσιονομικές μεταρρυθμίσεις, η πρόοδος αυτή είναι σε ορισμένες περιπτώσεις πιο αργή από την αναμενόμενη. Οι μεταρρυθμίσεις στον τομέα της φορολογικής διοίκησης επιταχύνονται με διάφορες δράσεις εν εξελίξει. Τα μέτρα που έχει λάβει μέχρι τώρα η κυβέρνηση αφορούν κυρίως τη νομοθεσία για τη βελτίωση της αποτελεσματικότητας της φορολογικής διοίκησης και του φορολογικού ελέγχου, την εφαρμογή μιας αποτελεσματικής ρύθμισης διαχείρισης σχεδίων και την εφαρμογή μιας στρατηγικής πάταξης της φοροδιαφυγής για την αποκατάσταση της φορολογικής πειθαρχίας και τη βελτίωση της συμμόρφωσης. Ο σχετικός νόμος, που ψηφίστηκε από το Κοινοβούλιο τον Μάρτιο του 2011, αποτελεί μέρος της ευρύτερης τριετούς στρατηγικής για την καταπολέμηση της φοροδιαφυγής.

Οι μεταρρυθμίσεις των δημοσιονομικών θεσμών προχωρούν με τη σύσταση του Γραφείου Προϋπολογισμού της Βουλής και το διορισμό του επικεφαλής και του προσωπικού του, καθώς και με την αναδιοργάνωση του Γενικού Λογιστηρίου του Κράτους. Σημειώθηκε επίσης πρόοδος όσον αφορά την εξασφάλιση της έγκαιρης παροχής δημοσιονομικών δεδομένων, αν και πρέπει να βελτιωθούν περαιτέρω η ποιότητα και το πεδίο εφαρμογής. Η δημοσιονομική διαχείριση από την πλευρά των δαπανών του προϋπολογισμού θα πρέπει επίσης να βελτιωθεί, ιδίως με μητρώο δεσμεύσεων σε κάθε υπουργείο και σε άλλους μη κρατικούς φορείς. Αν και έχει αρχίσει η δημοσίευση στοιχείων για τις καθυστερούμενες πληρωμές, είναι απαραίτητο να γίνουν βελτιώσεις στο πεδίο εφαρμογής και στο πεδίο κάλυψης των δεδομένων.

Έχει σημειωθεί πρόοδος όσον αφορά τη μεταρρύθμιση της υγειονομικής περίθαλψης - μια πρώτη δέσμη μεταρρυθμίσεων εγκρίθηκε στα μέσα Φεβρουαρίου του 2011 και η εφαρμογή της είναι σε εξέλιξη, συμπεριλαμβανομένης της λειτουργίας της βάσης δεδομένων ESY.net, η οποία εξασφαλίζει τη διαθεσιμότητα δεδομένων εσόδων / δαπανών για τα περισσότερα νοσοκομεία. Ωστόσο, μια σειρά από δημοσιονομικά μέτρα διαρθρωτικού χαρακτήρα έχουν καθυστερήσει, συμπεριλαμβανομένης της απλούστευσης του συστήματος αμοιβών του δημόσιου τομέα και της επίτευξης πλήρους αποτελεσματικότητας για την Ενιαία Αρχή Πληρωμών (ΕΑΠ). Έστω και με κάποια καθυστέρηση, η εκπόνηση των λειτουργικών ανασκοπήσεων της κεντρικής διοίκησης και των κοινωνικών προγραμμάτων σημειώνει επίσης πρόοδο.

6. Ιδιωτικοποίηση

Έχουν συμφωνηθεί σημαντικά βήματα για την ενίσχυση και επιτάχυνση του προγράμματος ιδιωτικοποιήσεων. Το ελληνικό κράτος είναι ένα από τα ευρωπαϊκά κράτη με το πλουσιότερο χαρτοφυλάκιο περιουσιακών στοιχείων. Το χαρτοφυλάκιο αυτό περιλαμβάνει εισηγμένες και μη εισηγμένες εταιρείες, συμβάσεις παραχώρησης και ακίνητη περιουσία: κτήρια και εμπορικά βιώσιμη γη. Τα περισσότερα από αυτά τα περιουσιακά στοιχεία δεν έχουν αποφέρει κανένα σημαντικό έσοδο· οι ζημιογόνες δημόσιες επιχειρήσεις ήταν στην πραγματικότητα μια πηγή δαπανών που βαρύνουν τους φορολογούμενους. Η ιδιωτικοποίηση αυτών των περιουσιακών στοιχείων θα συμβάλει στη μείωση του ισολογισμού της κυβέρνησης με μικρό, ενδεχομένως, κόστος, όσον αφορά τα μελλοντικά έσοδα, και μπορεί να μειώσει στην πραγματικότητα το κόστος. Ταυτόχρονα, η ιδιωτικοποίηση προωθεί την οικονομική δραστηριότητα και τις άμεσες ξένες επενδύσεις. Η κυβέρνηση έχει εντοπίσει βασικά περιουσιακά στοιχεία που θα ιδιωτικοποιηθούν (χρειάζονται περαιτέρω εργασίες για να καταρτιστούν χαρτοφυλάκια ακινήτων προς ιδιωτικοποίηση) και έχει συμφωνηθεί προσωρινό χρονοδιάγραμμα των ιδιωτικοποιήσεων. Προκειμένου να επιταχυνθεί η διαδικασία και να διασφαλιστεί ο μη αναστρέψιμος χαρακτήρας της όλης διαδικασίας, δημιουργείται η κατάλληλη δομή διακυβέρνησης: θα συσταθεί σύντομα ταμείο ιδιωτικοποιήσεων το οποίο θα διοικεί ένα ανεξάρτητο επαγγελματικό συμβούλιο. Η Επιτροπή και η Ευρωομάδα θα έχουν το δικαίωμα να διορίσουν από έναν παρατηρητή στο διοικητικό συμβούλιο.

Η απαρέγκλιτη εφαρμογή των σχεδίων δημοσιονομικής εξυγίανσης και ιδιωτικοποίησης θα συμβάλει στην επαναφορά του λόγου του δημόσιου χρέους προς το ΑΕΠ σε βιώσιμη πορεία. Αν και η Ελλάδα θα πρέπει να επιμείνει στη δημοσιονομική λιτότητα και η μείωση του δείκτη δημόσιου χρέους θα παραταθεί για πολλά χρόνια, η καμπή του δείκτη του χρέους προς το ΑΕΠ αναμένεται ότι θα συμβάλει στη βελτίωση της εμπιστοσύνης των αγορών στην ελληνική οικονομία.

7. Συμπέρασμα

Έχει σημειωθεί υπέρβαση του ανώτατου ορίου του δημοσιονομικού ελλείμματος (βάσει του ΕΣΛ95) που είχε οριστεί με την απόφαση του Συμβουλίου για το 2010. Ωστόσο, το 2010, ο λόγος του ελλείμματος μειώθηκε κατά σχεδόν 5 μονάδες σε σύγκριση με το 2009. Ο δείκτης του δημόσιου χρέους αυξήθηκε από 127,1 τοις εκατό του ΑΕΠ στο τέλος του 2009 σε 142,8 τοις εκατό το 2010.

Για το 2011 απαιτούνται περαιτέρω ενέργειες προκειμένου να τηρηθεί το ανώτατο όριο του ελλείμματος. Γι αυτό, η κυβέρνηση επεξεργάστηκε δέσμη μόνιμων μέτρων που θα μειώσουν το έλλειμμα τα επόμενα έτη. Στο πλαίσιο της μεσοπρόθεσμης δημοσιονομικής στρατηγικής, έχουν προσδιοριστεί μόνιμα μέτρα δημοσιονομικής εξυγίανσης ύψους περίπου 10 τοις εκατό του ΑΕΠ, προκειμένου να διασφαλιστεί η επίτευξη των στόχων του ελλείμματος μέχρι το 2014, και να τεθεί ο δείκτης του χρέους προς το ΑΕΠ σε διατηρήσιμη πτωτική πορεία. Ένα διευρυμένο σχέδιο ιδιωτικοποιήσεων αναμένεται να μειώσει τον δείκτη χρέους κατά σχεδόν 20 εκατοστιαίες μονάδες του ΑΕΠ μέσα σε πέντε χρόνια.

Εν τέλει, παρά τη δημοσιονομική διολίσθηση του 2010, η Ελλάδα λαμβάνει τα απαραίτητα μέτρα ώστε να εφαρμόσει τις αναγκαίες πολιτικές και να παραμείνει στη σωστή πορεία, προκειμένου να τερματιστεί η κατάσταση υπερβολικού ελλείμματος μέχρι το 2014, όπως απαιτείται από την απόφαση του Συμβουλίου.

ΠΑΡΑΡΤΗΜΑ I: ΑΠΑΙΤΟΥΜΕΝΑ ΜΕΤΡΑ ΣΥΜΦΩΝΑ ΜΕ ΤΗΝ ΑΠΟΦΑΣΗ ΤΟΥ ΣΥΜΒΟΥΛΙΟΥ ΠΟΥ ΠΡΕΠΕΙ ΝΑ ΛΗΦΘΟΥΝ ΜΕΧΡΙ ΤΕΛΟΣ ΜΑΡΤΙΟΥ 2011 .

Μέτρα (σύμφωνα με τις απαιτήσεις του άρθρου 2 παράγραφος 4 της απόφασης του Συμβουλίου) | Βαθμός προόδου |

«Η Ελλάδα θεσπίζει τα ακόλουθα μέτρα μέχρι τα τέλη Μαρτίου του 2011: |

(α) (καταργείται) | -- |

β) δημοσίευση συνοπτικών μακροπρόθεσμων προβλέψεων για τις συνταξιοδοτικές δαπάνες έως το 2060, όπως ορίζεται στη νομοθετική μεταρρύθμιση του Ιουλίου 2010. Οι προβλέψεις πρέπει να περιλαμβάνουν τα συστήματα συμπληρωματικών (επικουρικών) συντάξεων, βάσει ενός ολοκληρωμένου συνόλου στοιχείων που θα συλλέγονται και θα υποβάλλονται σε επεξεργασία από την εθνική αναλογιστική αρχή. Οι προβλέψεις θα αξιολογούνται από ομότιμους και θα επικυρώνονται από την Επιτροπή Οικονομικής Πολιτικής· | Μερική τήρηση. Οι μακροπρόθεσμες προβλέψεις που υπέβαλε η Εθνική Αναλογιστική Αρχή καλύπτουν τα τέσσερα μεγάλα συνταξιοδοτικά ταμεία, τα οποία αντιπροσωπεύουν δαπάνες ίσες με το 9,4 τοις εκατό του ΑΕΠ το 2009 ή τα 2/3 των συνολικών δαπανών για συντάξεις κατά το έτος αυτό, το 93 τοις εκατό του συνολικού ενεργού πληθυσμού που είναι ασφαλισμένοι και το 93 τοις εκατό του συνόλου των συνταξιούχων στην Ελλάδα. Οι διαθέσιμες προβολές δεν καλύπτουν όλα τα επικουρικά ταμεία, τα ταμεία προνοίας, λίγα ταμεία δημόσιων επιχειρήσεων και το ταμείο των ναυτικών. |

γ) τακτοποίηση των καθυστερούμενων δημοσιονομικών οφειλών που συσσωρεύτηκαν το 2010 και μείωση εκείνων των προηγούμενων ετών· | Μη τήρηση. Οι δαπάνες για εκκρεμείς πληρωμές σε προμηθευτές και αυτές που έχουν καταστεί ληξιπρόθεσμες αυξήθηκαν κατά το πρώτο τρίμηνο του 2011. Τα δεδομένα που διέθεσε το ελληνικό Υπουργείο Οικονομικών δείχνουν ότι οι καθυστερούμενες πληρωμές στο τέλος Μαρτίου του 2011 ανέρχονται σε 1,1 δισ. ευρώ για το κράτος. Πρόκειται για αύξηση κατά τουλάχιστον 263 εκατ. ευρώ από τα τέλη Δεκεμβρίου. Υπάρχουν, επίσης, καθυστερούμενες πληρωμές σε άλλα επίπεδα της κυβέρνησης, όπως είναι η τοπική αυτοδιοίκηση και τα νοσοκομεία, που δεν έχουν ακόμη ληφθεί υπόψη στα τριμηνιαία κριτήρια απόδοσης. Για το σύνολο της δημόσιας διοίκησης οι καθυστερούμενες πληρωμές στο τέλος Μαρτίου 2011 του ανέρχονται σε 6 δισ. ευρώ. |

δ) ένα μεσοπρόθεσμο δημοσιονομικό σχέδιο στρατηγικής που προσδιορίζει μόνιμα μέτρα δημοσιονομικής εξυγίανσης ύψους τουλάχιστον 8 % του ΑΕΠ (ορισμένα εκ των οποίων έχουν ήδη εντοπισθεί τον Μάιο του 2010), καθώς και ένα αποθεματικό για απρόβλεπτα, που θα εξασφαλίζει ότι θα επιτευχθούν οι στόχοι για το έλλειμμα έως το 2014, και ότι ο δείκτης χρέους προς το ΑΕΠ τίθεται σε σταθερά πτωτική πορεία. Το σχέδιο στρατηγικής θα δημοσιευθεί για δημόσια διαβούλευση πριν από το τέλος Μαρτίου. Το μεσοπρόθεσμο σχέδιο στρατηγικής περιλαμβάνει ειδικότερα: συνετές μακροοικονομικές προβλέψεις· προβλέψεις βασικών εσόδων και δαπανών για το κράτος και για τους άλλους δημόσιους φορείς· περιγραφή των μόνιμων δημοσιονομικών μέτρων, το χρονοδιάγραμμά τους και την ποσοτικοποίησή τους· ετήσια ανώτατα όρια δαπανών για κάθε υπουργείο και δημοσιονομικούς στόχους για άλλους δημόσιους φορείς έως το 2014· δημοσιονομικές προβλέψεις για τον δημόσιο τομέα μετά τα μέτρα, σύμφωνα με τους στόχους για το έλλειμμα και το χρέος· πιο μακροπρόθεσμες προβλέψεις για το χρέος με βάση συνετές μακροοικονομικές προβλέψεις, σταθερά πρωτογενή πλεονάσματα από το 2014 και μετά, και σχέδια ιδιωτικοποιήσεων. Το μεσοπρόθεσμο σχέδιο στρατηγικής θα είναι συνδεδεμένο με τις συνεχιζόμενες μεταρρυθμίσεις στους τομείς της υγειονομικής περίθαλψης και των συντάξεων και με συγκεκριμένα τομεακά προγράμματα. Τα τομεακά προγράμματα (τα σχέδια των τομεακών προγραμμάτων πρέπει να είναι διαθέσιμα μέχρι το τέλος Μαρτίου) θα αφορούν ιδίως: τις μεταρρυθμίσεις της φορολογικής πολιτικής· τις κρατικές επιχειρήσεις· τα εκτός προϋπολογισμού ταμεία (νομικά πρόσωπα του δημόσιου τομέα και δεσμευμένοι λογαριασμοί)· τις μισθολογικές δαπάνες του Δημοσίου· και τη δημόσια διοίκηση, τις κοινωνικές δαπάνες· τις δημόσιες επενδύσεις και τις αμυντικές δαπάνες. Η διαχείριση κάθε τομεακού προγράμματος θα γίνεται από διυπουργικές ειδικές ομάδες· | Μη τήρηση προς το παρόν. Αναμένεται ότι η μεσοπρόθεσμη δημοσιονομική στρατηγική θα ψηφιστεί έως το τέλος Ιουνίου του 2011. |

ε) σχέδιο αντιμετώπισης της φοροδιαφυγής, το οποίο περιλαμβάνει ποσοτικούς δείκτες απόδοσης ώστε να καθίσταται υπόλογη η φορολογική διοίκηση· νομοθεσία για τον εξορθολογισμό των διοικητικών φορολογικών διαφορών και των διαδικασιών δικαστικής προσφυγής και απαιτούμενες πράξεις και διαδικασίες για την καλύτερη αντιμετώπιση των παραπτωμάτων, της διαφθοράς και της χαμηλής απόδοσης των οικονομικών υπαλλήλων, συμπεριλαμβανομένης της ποινικής δίωξης σε περίπτωση παράβασης καθήκοντος, και δημοσίευση μηνιαίων εκθέσεων των πέντε ειδικών ομάδων κατά της φοροδιαφυγής, συμπεριλαμβανομένου ενός συνόλου δεικτών προόδου· | Μερική τήρηση. Το τελικό κείμενο του νόμου όπως εγκρίθηκε από το Κοινοβούλιο ήταν σημαντικά τροποποιημένο σε σχέση με το σχέδιο που είχε συζητηθεί προηγουμένως με τις υπηρεσίες της Επιτροπής. Ορισμένα από τα χαρακτηριστικά του αρχικού σχεδίου, όπως είναι οι μέθοδοι έμμεσου ελέγχου, δεν έχουν συμπεριληφθεί στο νόμο. |

στ) αναλυτικό σχέδιο δράσης με χρονοδιάγραμμα για την ολοκλήρωση και υλοποίηση του απλοποιημένου συστήματος αμοιβών· προετοιμασία ενός μεσοπρόθεσμου σχεδίου ανθρώπινων πόρων για την περίοδο έως το 2013, σύμφωνα με τον κανόνα της μίας πρόσληψης ανά πέντε εξόδους, με παράλληλη κατάρτιση σχεδίων για τη μετάταξη εξειδικευμένου προσωπικού σε τομείς προτεραιότητας, και δημοσίευση μηνιαίων στοιχείων για τις κινήσεις του προσωπικού (εισόδους, εξόδους, μετατάξεις μεταξύ φορέων) των διαφόρων κρατικών υπηρεσιών· | Μερική τήρηση. Υπάρχει μια έκθεση στην οποία περιγράφεται η κατάσταση σε σχέση με την απασχόληση και μισθοί στο δημόσιο. Ωστόσο, η έκθεση αυτή δεν περιέχει επιλογές πολιτικής όσον αφορά ένα χρονοδιάγραμμα για τον εξορθολογισμό των μισθολογίων.. |

ζ) εφαρμογή της συνολικής μεταρρύθμισης του συστήματος υγειονομικής περίθαλψης που άρχισε το 2010 με στόχο να διατηρηθούν οι δημόσιες δαπάνες για την υγεία σε επίπεδο όχι μεγαλύτερο από 6% του ΑΕΠ· μέτρα που θα αποφέρουν εξοικονόμηση δαπανών για φαρμακευτικά προϊόντα ύψους τουλάχιστον 2 δισ. ευρώ σε σχέση με το επίπεδο το 2010, εκ των οποίων τουλάχιστον 1 δισ. ευρώ το 2011· βελτίωση των συστημάτων λογιστικής και έκδοσης τιμολογίων των νοσοκομείων, μέσω: ολοκλήρωσης της εισαγωγής του διπλογραφικού λογιστικού συστήματος σε όλα τα νοσοκομεία· της χρήσης ενιαίου συστήματος κωδικοποίησης και ενός κοινού μητρώου για τις ιατρικές προμήθειες· του υπολογισμού των αποθεμάτων και των ροών ιατρικών εφοδίων σε όλα τα νοσοκομεία που χρησιμοποιούν το ενιαίο σύστημα κωδικοποίησης για ιατρικά εφόδια· της έγκαιρης τιμολόγησης του κόστους της θεραπείας (όχι πλέον των δύο μηνών) στα ελληνικά ταμεία κοινωνικής ασφάλισης, σε άλλα κράτη μέλη και ιδιωτικές εταιρείες ασφάλισης υγείας, και της διασφάλισης ότι τουλάχιστον το 50 % του όγκου των φαρμάκων που χρησιμοποιούνται από τα δημόσια νοσοκομεία μέχρι το τέλος του 2011 αποτελείται από γενόσημα φάρμακα και από φάρμακα των οποίων η κατοχύρωση με δίπλωμα ευρεσιτεχνίας έχει λήξει, καθιστώντας υποχρεωτική την προμήθεια φαρμακευτικών σκευασμάτων από όλα τα δημόσια νοσοκομεία με κριτήριο τη δραστική ουσία· | Μερική τήρηση. Η κυβέρνηση ψήφισε το νόμο 3918/2011 σχετικά με τις διαρθρωτικές αλλαγές στο σύστημα υγείας και άλλες διατάξεις που θεσπίζουν μια σειρά αλλαγών στο σύστημα διακυβέρνησης και στον τρόπο με τον οποίο ορισμένες υπηρεσίες αγοράζονται, παρέχονται (π.χ. σύστημα προμηθειών) και ρυθμίζονται (π.χ. φαρμακεία). Ο νόμος συγχωνεύει επίσης τη λειτουργία ασφάλισης υγείας των τεσσάρων μεγαλύτερων ταμείων (ΙΚΑ-ΕΤΑΜ, ΟΓΑ, ΟΠΑΔ και ΟΑΕΕ) και δημιουργεί τον Εθνικό Οργανισμό Παροχής Υπηρεσιών Υγείας (ΕΟΠΥΥ) για την αγορά των υπηρεσιών υγειονομικής περίθαλψης για τους ασφαλισμένους στο πλαίσιο των εν λόγω ταμείων. Τον Φεβρουάριο του 2011, περίπου 20 νοσοκομεία δεν είχαν κατάλληλο / σύγχρονο σύστημα ΤΠΕ. Για τα άλλα, το Υπουργείο Υγείας είχε δημιουργήσει τη διαδικτυακή πλατφόρμα ESY.net η οποία ενεργεί ως σύστημα για την ενοποίηση πληροφοριών (οικονομικών και διοικητικών πληροφοριών και πληροφοριών σχετικά με τη δραστηριότητα) από όλα τα νοσοκομεία. Αυτές οι πληροφορίες συγκεντρώνονται κάθε μήνα και αποστέλλονται στα Υπουργεία Υγείας και Οικονομικών. 132 νοσοκομεία έχουν πλέον μετακινηθεί προς το διπλογραφικό λογιστικό σύστημα σε δεδουλευμένη βάση για τις μηνιαίες δαπάνες και τα έσοδα. 119 νοσοκομεία συνέταξαν ισολογισμούς για το 2009 και 121 για το 2010, αλλά ορισμένα δεν το έχουν πράξει ακόμη. Τον Φεβρουάριο, το ΕΚΕΒΥΛ και ο ΕΟΦ δημιούργησαν ένα κοινό σύστημα κωδικοποίησης για όλα τα ιατρικά εφόδια που πρέπει να χρησιμοποούνται από τα νοσοκομεία του ΕΣΥ, μαζί με μια διαδικτυακή πλατφόρμα για την παρακολούθηση των αιτήσεων των νοσοκομείων. Η διαδικασία εκσυγχρονισμού των συστημάτων ΤΠΕ με σκοπό ένα ολοκληρωμένο και πλήρως αυτοματοποιημένο σύστημα βρίσκεται σε εξέλιξη. Τον Δεκέμβριο του 2010, ζητήθηκε με εγκύκλιο μια τριμηνιαία έκθεση (Οκτώβριος-Δεκέμβριος 2010) για το κόστος των φαρμάκων από όλα τα νοσοκομεία, συμπεριλαμβανομένων του όγκου και του κόστους που αντιστοιχεί στα γενόσημα φάρμακα. Μια άλλη εγκύκλιος έθεσε ως στόχο να αυξηθεί το μερίδιο των γενόσημων φαρμάκων στα νοσοκομεία του ΕΣΥ σε 50 τοις εκατό έως το 2011. Το μερίδιο των γενόσημων φαρμάκων είναι μέχρι στιγμής 12,4 τοις εκατό του συνόλου. |

η) με σκοπό την καταπολέμηση της σπατάλης και της κακοδιοίκησης στις δημόσιες επιχειρήσεις και για τη δημοσιονομική εξοικονόμηση τουλάχιστον 800 εκατ. ευρώ, πράξη διά τα εξής: μείωση της κύριας αμοιβής στις δημόσιες επιχειρήσεις κατά τουλάχιστον 10 % σε επίπεδο εταιρείας· περιορισμό των δευτερευουσών αμοιβών στο 10 % της κύριας αμοιβής· επιβολή ανωτάτου ορίου 4 000 ευρώ· για τις μηνιαίες μεικτές αποδοχές (δώδεκα μισθοί τον χρόνο)· αύξηση των κομίστρων των αστικών συγκοινωνιών κατά τουλάχιστον 30 %· καθιέρωση δράσεων που μειώνουν τις λειτουργικές δαπάνες στις δημόσιες επιχειρήσεις κατά 15 % έως 25 %, και πράξη για την αναδιάρθρωση του ΟΑΣΑ· | Τήρηση. Ο νόμος 3920/2011 για την αναδιάρθρωση του ΟΑΣΑ ψηφίστηκε στις 22 Φεβρουαρίου 2011. |

θ) νέο ρυθμιστικό πλαίσιο για τη διευκόλυνση της σύναψης συμφωνιών παραχώρησης για τους περιφερειακούς αερολιμένες· | Τήρηση. Ο νόμος 3913/2011 εγκρίθηκε στις 16 Φεβρουαρίου 2011. |

ι) σύσταση ανεξάρτητης ειδικής ομάδας εκπαιδευτικής πολιτικής με στόχο την αύξηση της αποτελεσματικότητας του δημόσιου εκπαιδευτικού συστήματος (πρωτοβάθμια, δευτεροβάθμια και τριτοβάθμια εκπαίδευση) και την αποδοτικότερη χρήση των πόρων· | Τήρηση. |

κ) θέσπιση νόμου για τη σύσταση Ενιαίας Αρχής Δημοσίων Συμβάσεων σύμφωνα με το σχέδιο δράσης και ανάπτυξη πλατφόρμας ΤΠ ηλεκτρονικών προμηθειών και δημιουργία ενδιάμεσων οροσήμων σύμφωνα με το σχέδιο δράσης, που περιλαμβάνουν: δοκιμή πιλοτικής έκδοσης, διαθεσιμότητα όλων των λειτουργιών για όλες τις συμβάσεις και σταδιακή καθιέρωση της υποχρεωτικής χρήσης συστήματος ηλεκτρονικών προμηθειών για συμβάσεις προμηθειών, υπηρεσιών και έργων· | Συνεχίζεται. Το σχέδιο νόμου για την Ενιαία Αρχή Δημοσίων Συμβάσεων συμμορφώνεται με το σχέδιο δράσης που συμφωνήθηκε μεταξύ της Επιτροπής και της Ελλάδας το Σεπτέμβριο του 2010. Η σύμβαση για την παροχή πλατφόρμας ηλεκτρονικών προμηθειών δεν έχει υπογραφεί. |

λ) πράξη που θα προσδιορίζει τα τυπικά προσόντα και τις ευθύνες των υπεύθυνων λογιστικής που θα διορίζονται σε όλα τα υπουργεία και τους μεγάλους φορείς του Δημοσίου και ευθύνονται για τη διασφάλιση χρηστών δημοσιονομικών ελέγχων· διορισμός υπεύθυνων χρηματοοικονομικής λογιστικής και επιτάχυνση της διαδικασίας δημιουργίας μητρώων δεσμεύσεων και επιχειρησιακών μητρώων που καλύπτουν το σύνολο του ευρύτερου δημόσιου τομέα (εκτός από τους πιο μικρούς φορείς). | Μερική τήρηση. Οι υπεύθυνοι λογιστικής έχουν διοριστεί, αλλά ακόμη δεν είναι πλήρως λειτουργικοί. Τα μητρώα δεσμεύσεων δεν είναι ακόμη σε λειτουργία σε όλους τους δημόσιους φορείς. |

[1] ΕΕ L 145 της 11.6.2010, σ. 6.

[2] COM (2011) 85 τελικό.

[3] «Πρόγραμμα οικονομικής προσαρμογής για την Ελλάδα – Τέταρτη Αναθεώρηση», European Economy–Occasional Paper, (2011). Ο αναγνώστης μπορεί να ανατρέξει στο έγγραφο αυτό για μια λεπτομερέστερη αξιολόγηση των εξελίξεων σχετικά με τις μακροοικονομικές, οικονομικές, δημοσιονομικές και διαρθρωτικές μεταρρυθμίσεις.

[4] Μνημόνιο Οικονομικής και Χρηματοπιστωτικής Πολιτικής, και Μνημόνιο Συνεννόησης για τους Ειδικούς Όρους της Οικονομικής Πολιτικής, της 3ης Μαΐου, επικαιροποίηση στις 23 Φεβρουαρίου 2011.

[5] Πρόγραμμα οικονομικής προσαρμογής για την Ελλάδα – Έκθεση υποβληθείσα σύμφωνα με απόφαση του Συμβουλίου – Μάιος 2011 . Η έκθεση υποβλήθηκε από την ελληνική κυβέρνηση στις 17 Ιουνίου του 2011. Διατίθεται στη διεύθυνση: http://ec.europa.eu/economy_finance/eu/countries/greece_en.htm.

[6] Οι δείκτες ως προς το ΑΕΠ είναι ενδεικτικοί. Στην απόφαση του Συμβουλίου, τα ποσοστά ως προς το ΑΕΠ αναφέρονται σε στοιχεία για το ονομαστικό ΑΕΠ τον Μάιο: 8,0, 7,6, 6,5, 4,9 και 2,6 τοις εκατό του ΑΕΠ για το 2010 έως το 2014, αντίστοιχα.

[7] Λαμβάνοντας υπόψη τα αναθεωρημένα στοιχεία για το χρέος για το 2010, όπως αναθεωρήθηκαν τον Απρίλιο του 2011, και τις τελευταίες προβλέψεις για το ονομαστικό ΑΕΠ, αυτό αντιστοιχεί στα εξής ανώτατα όρια για το λόγο του χρέους: 143, 154, 158, 159 και 157 τοις εκατό του ΑΕΠ για τα έτη 2010 έως 2014, αντίστοιχα

[8] ΕΕ L 241 της 14.9.2010, σ.12.

[9] ΕΕ L 26 της 29.1.2011, σ. 15.

[10] ΕΕ L 110 της 29.4.2011, σ. 26.

[11] Ανακοίνωση τύπου της Eurostat αριθ. 60/2011 της 26ης Απριλίου 2011.

[12] «Πρόγραμμα οικονομικής προσαρμογής για την Ελλάδα – Τρίτη Αναθεώρηση», European Economy–Occasional Paper , 77 (Φεβρουάριος 2011).

[13] Υπάρχουν επίσης καθυστερήσεις πληρωμών σε άλλα επίπεδα της κυβέρνησης, όπως στην τοπική αυτοδιοίκηση και στα νοσοκομεία, οι οποίες δεν έχουν ακόμη ληφθεί υπόψη στα τριμηνιαία κριτήρια επιδόσεων.

[14] Στην προηγούμενη επανεξέταση του προγράμματος προσαρμογής, οι υπηρεσίες της Επιτροπής είχαν ήδη εντοπίσει ένα κενό τουλάχιστον ¾ τοις εκατό του ΑΕΠ.